Jan Tore Sanner

**Jan Tore Sanner** (født 1965) er en norsk tidligere politiker (H). Fra 15. august 2025 er han statsforvalter i Østfold, Buskerud, Oslo og Akershus.

I Erna Solbergs regjering var han kommunal- og moderniseringsminister fra 2013 til 2018, kunnskaps- og integreringsminister fra 2018 til 2020 og finansminister fra 2020 til 2021. Han var nestleder i Høyre fra 2004 til 2022 og er innvalgt på Stortinget fra Akershus fra 1993 til 2025. Sanner var fast møtende vararepresentant på Stortinget 1989–1990 og leder i Unge Høyre 1990–1994. Sanner var 2. nestleder i Stortingets finanskomité 2005–2013 og Høyres finans- og næringspolitiske talsmann.

## Familiebakgrunn og utdannelse
Jan Tore Sanner er sønn av professor Tore Sanner (1935–2021) og barnevernspedagog Nina Bülow-Nielsen (1937–).

Han har studiekompetanse fra 1984 og eksamen i markedsføringsledelse fra Handelshøyskolen BI fra 1987. Han har også grunnfag i markedskommunikasjon fra Westerdals reklameskole fra 1989, grunnfag i markedsøkonomi fra Norges Markedshøyskole fra 1994 og informasjonskurs fra Forsvarets høgskole fra 2011.

Sanner er gift med journalist Solveig Barstad (1966–), kjent som programleder for *[[TV 2 hjelper deg]]* og *[[God morgen, Norge!]]*. Paret traff hverandre da de begge var aktive i Unge Høyre i 1980-årene. Sanner er dermed svigersønn av jordskiftedommer Helge Barstad (1928–2012) og svoger av statssekretær Hilde Barstad (1961–), som begge også har vært Høyre-politikere.

## Politiske verv

### Lokalpolitikk
Han var varamedlem av Bærum kommunestyre 1983–1989. Han var valgkampsekretær for Bærum Høyre i forkant av stortingsvalget i 1985 og formann i Bærum Unge Høyre 1985–1986. Videre var han politisk sekretær i Unge Høyre 1986–1987, formann i Akershus Unge Høyre 1987–1988 og politisk sekretær i Akershus Høyre 1987–1988. I 1988 ble han valgt til 2. nestleder i Unge Høyre, og han var deretter leder i årene 1990–1994. I egenskap av disse vervene var Sanner medlem av Høyres sentralstyre 1988–1994 og arbeidsutvalg 1990–1994.

Sanner var formann i Bærum Høyre 1998–2000 og 1. nestleder i Akershus Høyre 2001–2005. Under Høyres landmøte i 2004 ble han valgt til partiets 2. nestleder etter Per-Kristian Foss, som samtidig ble valgt til 1. nestleder. Sanner ble senere valgt til ny 1. nestleder etter Foss i 2008. Sanner var leder for programkomiteen som la frem forslag til Høyres valgprogram for stortingsperioden 2005–2009.

### Stortingsrepresentant
Sanner var 1. vararepresentant til Stortinget fra Akershus 1989–1993, og møtte fast på Stortinget for statsråd Kaci Kullmann Five 1989–1990. Sanner var da medlem av Stortingets forbruker- og administrasjonskomité. I 1993 ble han valgt inn på eget mandat, og var medlem av Stortingets kirke-, utdannelses- og forskningskomité frem til 1997. I årene 1997–2001 var han nestleder i Stortingets energi- og miljøkomité, og har vært medlem av Stortingets finanskomité og Stortingets valgkomité siden 2001. Sanner var medlem av Stortingets utvidede utenrikskomité 2001–2005.

Fra 2001 til 2013 var Sanner parlamentarisk nestleder i Høyres stortingsgruppe.

I januar 2022 meddelte Sanner at han ikke ønsket gjenvalg som Høyres nestleder ved landsmøtet i april 2022.

Våren 2024 meddelte han at han ikke ønsket å stille til gjenvalg ved stortingsvalget høsten 2025.

### Stortingskomiteer
* 1989–1990: Medlem av Forbruker- og administrasjonskomiteen
* 1993–1997: Medlem av Kirke-, utdannings- og forskningskomiteen
* 1997–2001: Nestleder av Energi- og miljøkomiteen
* 2001–2005: Medlem av Finanskomiteen
* 2005–2013: 2.nestleder av Finanskomiteen
* 2021– Medlem av Utdannings- og forskningskomiteen

### Regjeringsmedlem
Sanner satt i Erna Solbergs regjering i alle de åtte årene Solberg var statsminister. Fra 16. oktober 2013 da Erna Solberg dannet regjering med Høyre og Fremskrittspartiet (FrP) med Venstre og Kristelig Folkeparti som støttepartier i Stortinget, var Sanner kommunal og moderniseringsminister i over fire år. Da regjeringen ble omdannet med Venstre i januar 2018, ble Sanner statsråd i Kunnskapsdepartementet. Da ble også Iselin Nybø (V) statsråd i samme departement med ansvar for forskning og høyere utdanning. Sanner fikk til gjengjeld integreringsporteføljen fra Justisdepartementet i samme rokade ettersom tidligere innvandrings- og integreringsminister Sylvi Listhaug tok over resten av Justisdepartementet som justis-, beredskaps- og innvandringsminister.

Fra 2020 til 2021 styrte Sanner sitt tredje departement, Finansdepartementet, som han overtok etter at FrP og tidligere finansminister Siv Jensen (FrP) og resten av FrP gikk ut av regjeringen i 2020. Sanner gikk av som statsråd sammen med den øvrige regjeringen Solberg etter valgnederlaget i stortingsvalget 2021.

Høsten 2021 kom det frem at han som statsråd ba embetsverket forsinke dokumentinnsyn av hensyn til «en oppjaget valgkampinnspurt» forut for stortingsvalget i 2021.

### Statsrådposter
*16. oktober 2013–17. januar 2018: Kommunal- og moderniseringsminister
* 17. januar 2018–24. januar 2020: Kunnskaps og integreringsminister
* 24. januar 2020–14. oktober 2021: Finansminister

## Statsforvalter
I juni 2024 ble han utnevnt til statsforvalter i Østfold, Buskerud, Oslo og Akershus. Han tiltrådte 15. august 2025.

## Øvrige verv
Sanner var styreformann ved Henie Onstad kunstsenter 2000–2002, og har deltatt i en rekke offentlige utvalg.

## Utmerkelser
Sanner ble tildelt Dysleksiprisen sammen med Hans-Olav Sauar av Telemark fylkeslag av Dysleksiforbundet i 1997.

Han ble utnevnt til æresmedlem av Unge Høyres Landsforbund i 2022. Samme år ble han også utnevnt til æresmedlem av Bærum Unge Høyre. 

## Referanser


## Eksterne lenker
* 
* 
* 
* 
*  
*  Jan Tore Sanners blogg